Nõukogu direktiiv,

21. mai 1991,

millega muudetakse direktiivi 72/461/EMÜ värske liha ühendusesisest kaubandust mõjutavate tervishoiuprobleemide kohta ja direktiivi 72/462/EMÜ terviseohutuse ja veterinaarkontrolli probleemide kohta veiste, lammaste, kitsede ja sigade ning värske liha ja lihatoodete impordil kolmandatest riikidest

(91/266/EMÜ)

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut, eriti selle artiklit 43,

võttes arvesse komisjoni ettepanekut, [1]

võttes arvesse Euroopa Parlamendi arvamust, [2]

võttes arvesse majandus- ja sotsiaalkomitee arvamust [3]

ning arvestades, et:

direktiivis 72/461/EMÜ, [4] mida on viimati muudetud direktiiviga 89/662/EMÜ, [5] on sätestatud tervishoiutingimused, mida peavad rahuldama loomad, kellelt saadakse värsket liha ühendusesiseseks kaubastamiseks; direktiivis 72/462/EMÜ, [6] mida on viimati muudetud direktiiviga 91/69/EMÜ, [7] on sätestatud terviseohutuse ja veterinaarkontrolli nõuded veiste, lammaste, kitsede ja sigade ning värske liha ja lihatoodete impordi suhtes kolmandatest riikidest;

näärmed ja elundid, sealhulgas veri, on eespool osutatud direktiivide reguleerimisalas; liikmesriikide farmaatsiatööstus vajab neid suurtes kogustes, et tagada ekstraktide ja ensüümide kättesaadavus meditsiini ja veterinaaria tarvis;

see tähendab, et liikmesriikidele tuleks anda võimalus lubada vabamalt importida kolmandatest riikidest näärmeid ja elundeid, sealhulgas verd, farmaatsiatööstuse tarvis; pidades silmas selliste toormete asjakohase ja sihipärase kasutamise tagamist, tuleks selline luba anda üksnes juhul, kui on täidetud teatavad tingimused, mis tuleb kindlaks määrata vastavalt ühenduse korrale;

ühenduse võimaldatud eelisolukorra säilitamiseks tuleks kohaldada samu soodustusi farmaatsiatööstuse jaoks ette nähtud näärmete ja elundite, sealhulgas vere, ühendusesisese kaubastamise suhtes teatavate miinimumnõuetega, millega tagatakse selliste toormete asjakohane ja sihipärane kasutamine;

kohus tunnistas 16. novembri 1989. aasta otsusega kohtuasjas 131/87 kehtetuks direktiivi 87/64/EMÜ, [8] mis käsitles eespool osutatud küsimusi; seepärast on vaja vastu võtta uus direktiiv asjakohasel õiguslikul alusel;

võttes arvesse seda olukorda, võidakse säilitada direktiiviga 87/64/EMÜ ette nähtud ülevõtmistähtaega,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 72/461/EMÜ artiklisse 3 lisatakse järgmine punkt:

"d) Liikmesriigid võivad siiski kuni 31. detsembrini 1996, järgides punkte a, b ja c, kuid erandina artiklist 8a, lubada oma veterinaarasutuste loal näärmete ja elundite, sealhulgas vere, sissetoomist oma territooriumile toormena farmaatsiatööstuse tarvis.

Samuti tuleb sellise lubamise korral järgida sätteid, mis käsitlevad asjakohaste materjalide identifitseerimist, pakendamist, transportimist, säilitamist, käitlemist ja töötlemist ning pakendite, ümbriste ja jäätmete kõrvaldamist, et kõik ohud inimeste ja loomade tervisele oleksid välistatud."

Artikkel 2

Direktiivi 72/462/EMÜ artikli 16 olemasolevast tekstist saab lõige 1, millele lisatakse järgmine lõige:

"2. Liikmesriigid võivad siiski kuni 31. detsemrini 1996 lubada näärmete ja elundite, sealhulgas vere, importi farmaatsiatööstuse toormena kolmandatest riikidest, mis on vastavalt artikli 3 lõikele 1 koostatud loetelus ning mille suhtes ei kehti ühtegi keeldu.

Üldised tingimused, mida tuleb kõnealuse impordi korral järgida, nähakse ette artiklis 30 sätestatud korras.

Artiklis 29 sätestatud korras võidakse liikmesriikidel lubada importida kõnealuseid toormeid kolmandatest riikidest, mis ei ole esimeses lõigus osutatud loetelus, vastavalt tingimustele, millega võetakse arvesse asjaomaste kolmandate riikide konkreetset terviseohutuse olukorda.

Kõnealust importi käsitlevad tingimused, mis on sätestatud teises ja kolmandas lõigus osutatud korras, ei tohi olla mingil juhul soodsamad kui ühendusesisest kaubandust reguleerivad tingimused."

Artikkel 3

Nõukogu vaatab enne 1. juulit 1995 komisjoni aruande ja mis tahes sellega seotud ettepanekute põhjal läbi direktiivi 72/461/EMÜ artikli 3 punktis d ja direktiivi 72/462/EMÜ artikli 16 lõikes 2 sätestatud erandid.

Artikkel 4

Liikmesriigid jõustavad käesoleva direktiivi täitmiseks vajalikud õigusnormid hiljemalt 1. jaanuaril 1988. Liikmesriigid teatavad sellest viivitamata komisjonile.

Artikkel 5

Käesolev direktiiv on adresseeritud liikmesriikidele.

Brüssel, 21. mai 1991

Nõukogu nimel

eesistuja

R. Steichen

[1] EÜT C 154, 23.6.1990, lk 4.

[2] EÜT C 129, 20.5.1991.

[3] EÜT C 332, 31.12.1990, lk 27.

[4] EÜT L 302, 31.12.1972, lk 24.

[5] EÜT L 395, 30.12.1989, lk 13.

[6] EÜT L 302, 31.12.1972, lk 28.

[7] EÜT L 46, 19.2.1991, lk 37.

[8] EÜT L 34, 5.2.1987, lk 52.

--------------------------------------------------